OpenLLM-France/wikimedia huggingface dataset:
# Erraketa (kirol tresna)

Erraketa kirola egiteko tresna bat da, forma biribila duen euskarri edo armazoi zabala duena, erdian sare batez osatua, eta kirtena duena. Hainbat pilota kiroletan, hala nola frontenisean, tenisean eta xarean, pilota jotzeko erabiltzen da.
Erraketen armazoia tradizionalki zur laminatuz egin izan da, eta sokak animalien hesteetatik sortutako hestekiz. Erraketaren tamaina zurezko armazoiaren sendotasunaren eta pisuaren muga zuen, hark aski indartsua izan behar baitzuen sokak loturik mantentzeko eta sokak aski zurrun mantendu behar baitzituen pilotari modu egokian emateko. Geroago, fabrikatzaileek beste material batzuk hasi ziren erabiltzen, hasieran altzairua, gero aluminioa eta azkenik karbono zuntzez eginiko konposatuak. Zura oraindik erabiltzen da tenisean eta xarean. Gaur egun erraketak material askorekin dauden eginak: karbono zuntza, beira zuntza, titanio aleazioak, eta zeramikak. Hestekiak ere ordeztu egin dira sokak egiteko, eta egun nylona, poliamidak eta beste polimero batzuk erabiltzen dira.

## Ikus, gainera

* Pala (kirol tresna)

## Kanpo estekak

* Datuak: Q240502
* Multimedia: Racquets / Q240502
# Errakore

Errakoreak (frantsesetik raccord) hodiak lotzeko erabiltzen den metalezko pieza da.

## Suhiltzaileentzako errakoreak

Suhiltzaileentzako errakoreak su-itzaltze lanetan erabiltzen diren mahukak elkarri lotzeko beharrezkoak dira. Hori dela eta, herrialde bakoitzak errakoreen tamainak arautzen ditu. Adibidez:
* Bartzelona errakorea: espainiar jatorriko errakorea, "UNE 23400" arauaren baitan arautua.
* Guillemin errakorea: frantziar jatorriko errakorea, NF erakundeak arautua.
* Storz errakorea: alemaniar jatorriko errakorea, DIN erakundeak arautua.
* Britainiar errakorea: ingeles jatorriko errakorea, BS erakundeak arautua.
# Erraldoi (greziar mitologia)

Erraldoia, antzinako grezieraz: Γίγαντες, Gígantes, "lurretik sortuak", singularrez, Γίγας, Gígas, Greziar mitologian, indartzu eta oldarkor izatea ezaugarri duen izaki bat da, ez preseski erraldoi izateagatik. Gigantomakian kosmosaren nagusitasuna bereganatzeko Olinpiar jainkoekin borrokatzeagatik ezagunak dira.
Bere artean bi talde sailkatzen dira, mitologiaren hastapenekoak, Gearen seme-alabak, eta ondorengoak.
Kondairen arabera, jainkoek erraldoiak garaitu eta sumendietan lurperatuak izan ziren, eta horregatik sumendi-erupzio eta lurrikaren eragileak direla.

## Kanpo estekak

* Datuak: Q191192
* Multimedia: Gigantes / Q191192
# Erraldoi argitsu

Izar erraldoi argitsu bat MKK sailkapenean II argitasun klaseko izar bat da. Izar hauen ezaugarriak izar erraldoi baten eta izar supererraldoi baten artekoak dira. Orokorrean, talde honetan argitasun bereziki altua duten baina supererraldoi sailkatuak izateko bezain distiratsu eta masiboak ez diren izar erraldoiak sartzen dira.

## Adibideak

Jarraian agertzen den taulan espektro mota ezberdinetako izar erraldoi argitsuak tenperatura gehienekotik gutxienekora sailkatuak agertzen dira.
* Erraldoi eta erraldoi argitsuaren arteko ezaugarriak.

## Ikus, gainera

* Izar erraldoi
* Supererraldoi
* Hipererraldoi

## Kanpo estekak

* Datuak: Q5881
# Erraldoi (argipena)

Erraldoi hitzak esanahi zenbait ditu:
* erraldoia, mitologia askotan agertzen den pertsonaia;
* erraldoiak, Euskal Herriko eta beste zenbait herritako jaietako pertsonaiak;
* erraldoitasuna, gaixotasun bat;
* astronomian,
** erraldoi gorria, izar mota bat;
** erraldoi laranja, izar mota bat.
# Erraketista

Erraketista XX. mendean erraketarekin pilotan jokatzea lanbide zuen emakumea da. Sexismoaren eraginez, erraketistak ezezagunak ziren gizartean, haiek ikustera joaten ziren gizonek soilik ezagutzen zituzten. Izan ere, frankismoan integrismo katolikoa zen nagusi, eta Erromatar Eliza Katolikoak eta gizarte kontserbadoreak eskandalutzat zuen emakumeak kirolean aritzea. XXI. mendearen hastapenetan berreskuratu da haien memoria. Hego Euskal Herriko 47 herritako 237 erraketista profesional daude zenbatuta.
Erraketistak garaiko emakume aurreratuak izan ziren, familia eta herria utzi eta lanera alde egin eta mundu guztian zehar maila profesionalean pilotan aritu zirenak 1917 eta 1980 artean. Beren ibilbidearen berri, aitzitik, inork gutxik izan du oraintsu arte. Azken urteotan aldiz, hainbat erakusketa eta omenaldi ari dira antolatzen.
Abiadura handia hartzen zuen larruzko pilota batekin jokatzen zuten, eta hura jotzeko erabiltzen zuten erraketa tenisekoa baino luzeagoa zen, eta uztai estuagokoa.

## Omenaldiak

* 2020an Erraketistak izena jarri zion Ibarrako Udalak Emeterio Arreseko pilotalekuari; GKo Gallerykoek margotu zuten murala.

## Erreferentziak

* 1 2 (Gaztelaniaz) Martín Aparicio, Galo. «Una raqueta por convicción» El Salto Diario 2020-05-16 (Noiz kontsultatua: 2023-04-04).
* ↑ Garmendia, Lander Muñagorri. «Ahaztutako erraketistak» Berria (Noiz kontsultatua: 2023-01-09).
* ↑ «Erraketisten omenezko izena, pilotalekuari - Ibarra» Tolosaldeko ataria (Noiz kontsultatua: 2023-01-09).

## Kanpo estekak

* Apostando por ellas. Historia de las raquetistas
* Erraketistak lehen eta orain. Dokumentala
* Emakume erraketistak. Erakusketa
* Erraketistak, aitzindariak pilotaren munduan
* Datuak: Q120753300
* Multimedia: Raquetistas / Q120753300
# Erralde

Erraldea masa unitate historikoa da, hamar libraren (4,8 kg) baliokidea. Egun oraindik ganadua pisatzeko erabiltzen den neurria da.

## Erreferentziak

* ↑ Museo Rural Virtual
* ↑ Harluxet Hiztegi Entziklopedikoa. Erralde. .

## Kanpo estekak

* Datuak: Q12257068
# Etiopiar egutegia

Etiopiar egutegia (amhareraz: የኢትዮጵያ ዘመን አቆጣጠር yä'Ityoṗṗya zämän aḳoṭaṭär), edo Ge'ez egutegia Etiopiako egutegi nagusia da eta baita Eritreako kristauek erabiltzen dutena. Koptoen egutegian oinarritua, urtea abuztuaren 29an edo 30ean hasten dute.
Gregoriotar egutegia ez bezala, 30 eguneko hamabi hilabeteez gain sei egun tartekatuta ditu, hamahirugarren hilabetea osatzen dutenak.

## Hilabeteak

| Ge'ezez, amhareraz eta tigrinyeraz | Koptoz | Gregoriotar hasiera | Seigarren egun tartekatua |
| Mäskäräm (መስከረም) | Tut (Thout) | irailaren 11 | irailaren 12 |
| Ṭəqəmt(i) (ጥቅምት) | Babah (Paopi) | urriaren 11 | urriaren 12 |
| Ḫədar (ኅዳር) | Hatur (Hathor) | azaroaren 10 | azaroaren 11 |
| Taḫśaś ( ታኅሣሥ) | Kiyahk (Koiak) | abenduaren 10 | abenduaren 11 |
| Ṭərr(i) (ጥር) | Tubah (Tobi) | urtarrilaren 9 | urtarrilaren 10 |
| Yäkatit (Tn. Läkatit) (የካቲት) | Amshir (Meshir) | otsailaren 8 | otsailaren 9 |
| Mägabit (መጋቢት) | Baramhat (Paremhat) | martxoaren 10 | martxoaren 10 |
| Miyazya (ሚያዝያ) | Baramundah (Paremoude) | apirilaren 9 | apirilaren 9 |
| Gənbot (ግንቦት) | Bashans (Pashons) | maiatzaren 9 | maiatzaren 9 |
| Säne (ሰኔ) | Ba'unah (Paoni) | ekainaren 8 | ekainaren 8 |
| Ḥamle (ሐምሌ) | Abib (Epip) | uztailaren 8 | uztailaren 8 |
| Nähase (ነሐሴ) | Misra (Mesori) | abuztuaren 7 | abuztuaren 7 |
| Ṗagʷəmen/Ṗagume (ጳጐሜን/ጳጉሜ) | Nasi (Pi Kogi Enavot) | irailaren 6 | irailaren 6 |
Oharra: Kontuan izan data hauek 1900eko martxotik 2100eko otsailera arte baino ez dutela balio.

## Kanpo estekak

* Datuak: Q215271
# Etive aintzira

Etive aintzira, Eskoziako gaeleraz: Loch Eite, Eskoziako Argyll eta Bute lurraldean dagoen aintzira bat da, Connel udalerrian itsasoarekin elkartzen da, Oban udalerritik 5 kilometro iparraldera, urak Firth of Lorn fiordoan isuriaz.
31,6 kilometro luze eta 1,2-1,6 kilometro zabal ditu.
* Datuak: Q1908082
* Multimedia: Loch Etive / Q1908082
# Etitzegi

Etitzegi Aralarko mendilerroan dagoen mendi bat da. Etitzegi eta Otola izeneko lepoen artean dago, lehena, hegoaldean eta bigarrena iparraldean duelarik. Mendi honetatik gertu dago Larraone mendia. Etitzegi lepoaren beste aldean, Uzkuiti mendia altxatzen da.
Txindoki eta Larraone artean, mendilerroak zirkuluerdi bat deskribatzen du, Muitzeko zirkua deritzona eratuz. Hau, aipaturiko mendiak banatzen dituen izen bereko labarraren buru da. Inguru hauetatik jeisten den errekaztoak, urjauzi txiki eta ur salto mordotxo bat eratzen du euria edo elurra egiten duenean. Inguru honetatik, Txindokira igotzea ibilbide politagoa eta orijinalagoa da, beste aldetik egin daitekeenarekin alderatuz gero. Gainera, ibilbide bakartiago eta lasaiagoa da, jendeak askorik erabiltzen ez duena.

## Kanpo estekak

* Datuak: Q12257339
# Etmoideko infundibulu

Ilargi-formako hiatoak beheranzko muga du etmoidearen prozesu untzinatuaren zimur zorrotzarekin, eta ubide bihurri batera darama, infundibulu etmoidal edo etmoideko infundibulu izenekoa, goian etmoideko builak eta behean etmoidearen prozesu untzinatuaren albo-azalerak mugaturik.

## Erreferentziak

* ↑ Euskalterm: [Otorrinolaringologia Hiztegia ] [2015]

## Kanpo estekak

* Datuak: Q5404132
# Etmoideko buila

Erdiko sudurreko meatuaren albo-horman fisura konkortu bat dago, Ilargi-formako hiato, behean etmoidearen prozesu untzinatuaren ertzaz eta goian etmoideko buila izeneko goraldi batez mugatua; aurreko sinu etmoidalak buila horren barruan daude eta gainean edo hurbil irekiak.

## Erreferentziak

* ↑ Euskalterm: [Hiztegi Terminologikoa] [1991]

## Kanpo estekak

* Datuak: Q4119837
# Etiopiar

Etiopiarrak Etiopiako herritarrak dira. Herrialdeak hainbat talde etnolinguistiko ditu: oromo, amhara, somaliar eta tigrinyek herrialdearen %75aren biztanleria osatzen dute baina, guztira, 80 talde baino gehiago ditu. Gehienek kuxtar hizkuntzez egiten dute.

## Erreferentziak

* ↑ Euskaltzaindia. 38. araua: Munduko estatu-izenak, herritarren izenak, hizkuntza ofizialak eta hiriburuak. .
* ↑ Lur entziklopedietatik hartua.

## Kanpo estekak

* Datuak: Q2918061
* Multimedia: People of Ethiopia / Q2918061
# Erreniega (argipena)

Erreniega izan daiteke:
* Erreniega, Nafarroa Garaiko mendilerroa.
* Erreniega, Erreniega mendilerroko gailurrik garaiena.
* Erreniega, NA-1110eko mendatea.
* Erreniegako gudua, Lehen Karlistaldiko borrokaldia, 1838ko irailaren 19an gertatu zena.
# Errenaga

Errenaga Aralarko mendilerroan dagoen mendi bat da, Nafarroa eta Gipuzkoa arteko mugan bertan. Nafar aldean, Ernara ere deitzen diote. Oso mendi ezaguna da mendizaleen artean; izan ere, Guardetxetik Errenagako babeslekuetara doan bidea Errenagaren tontorretik bertatik pasatzen da.

## Irispideak

Guardetxeko bidea oso klasikoa da. Basetxe hori Aralarko Errege Sailetako pagadietan dago, Lekunberritik Done Mikel Aralarkoaren santutegira doan bide asfaltatuaren 13. kilometroan. Bide bat, Kolosabarnea izeneko pasabide harritsutik pasatzen da, Intzazelai izeneko lautadetara iristeko. Bideak, Saltamuñoko atakara segitzen du. Hemendik, gailur belartsua jarraitzea baino ez da geratzen, mendi honen tontorrera iristeko.

## Berezitasunak

Errenaga mendiaren mendebaldeko aurpegian, Mikeleteen etxean, orain, Aralarko Adiskideak izeneko Tolosako mendizale elkartearen babeslekua dago, bai eta Aralarko Andre Mariaren ermita ere.

## Kanpo estekak

* Datuak: Q12257121
# Errenga

Errenga Biandizko mendilerroan eta puntatik gertu dagoen 794 metroko mendia da, iparraldean. Bere gailurrean Gipuzkoa eta Nafarroaren arteko muga dago. Bianditz eta punta honen artean Mairubaratza dago.

## Kanpo estekak

* euskal-herria.org webgunean
* Datuak: Q12257122
# Erreniega (mendia)

    Artikulu hau mendiari buruzkoa da; beste esanahietarako, ikus «Erreniega».
Erreniega (gaztelaniaz: El Perdón eta La Reniega) Nafarroa Garaiko mendia da, Erreniega mendilerroan dagoen garaiena. Iruñetik 10 kilometro hegoaldera dago, eta 1.036 metro garai da.

## Erreferentziak

* ↑ Erreniega (mendia). euskaltzaindia.eus (Noiz kontsultatua: 2020-10-22).

## Kanpo estekak

* (Gaztelaniaz) Erreniega, mendikat.net
* Datuak: Q56822896
# Erreniega mendatea

    Artikulu hau Nafarroako mendateari buruzkoa da; beste esanahietarako, ikus «Erreniega».
Erreniega (gaztelaniaz: El Perdón) Nafarroa Garaiko mendatea da, Lizarra eta Iruñea arteko NA-1110 errepideak igarotzen duena. 679 metroko garaiera dauka. 2005ean A-12 autobideko Erreniagako tunelak ireki arte, Logroño eta Iruñea arteko N-111 errepidea pasatzen zen bertatik, eta oso zirkulazio handia izaten zen (12.000 ibilgailu eguneko).

## NA-1110 errepidea

* Astraindik goiti, 2,5 kilometroko luzera du, 159 metroko desnibela, eta 6,36ko batez besteko pendiza. %9koak dira aldaparik gogorrenak.
* Garestik goiti, 4,2 kilometroko luzera, 247 metroko desnibela, eta 5,88ko batez besteko pendiza ditu. Maldarik gogorrenak %10ekoak dira.

## Erreferentziak

* ↑ Perdón, Puerto del. Gran Enciclopedia de Navarra, enciclopedianavarra.com (Noiz kontsultatua: 2020-10-22).
* ↑ El tráfico en la N-111 baja de 12.000 a 500 vehículos con el túnel del Perdón. Abc, 2005eko abenduak 13, abc.es (Noiz kontsultatua: 2020-10-22).
* ↑ Listado de puertos. altimetrias.net (Noiz kontsultatua: 2020-10-22).
* ↑ Perdon (Legarda). altimetrias.net (Noiz kontsultatua: 2020-10-22).

## Kanpo estekak

* Datuak: Q100731285
# Errenaga Txiki

Errenaga Txiki Aralarko mendilerroan dagoen mendi bat da. Ez da oso mendi garrantzitsua eta, mendizale askok, konturatu gabe pasa dezakete mendi honen tontorra. Izan ere, Errenaga mendiaren aurretontorra da, eta, Errenaga bera bezala, Nafarroa eta Gipuzkoa arteko mugan bertan dago.

## Irispideak

Mendi honen tontorrera iristeko, Errenagara doan bide berbera hartu behar da, hau da, Guardetxetik abiatu, eta, lehenik, Intzazelaiko lautadetara heldu. Beste igoera baten ondoren, Mandarrate izeneko pasabidera heltzen da, eta, ezkerretara, Ormazarretako lautadak utziz, Saltamuñoko atakara heldu behar da, Errenagaren tontorrean bertan. Beherago daude babeslekuak. Eskuinetarantz hartu eta Errenaga Txikiren tontorrera iristen da.

## Kanpo estekak

* Datuak: Q16517071
# Errendimendu akademiko

Hezkuntzan, errendimendu akademikoa ikasleak eskolak ezarritako helburuak zenbateraino lortu dituen adierazten duen kontzeptua da. Azterketa izeneko probak kuantitatiboki ebaluatuz edo ikaslearen ikasketa-prozesua etengabe behatu eta baloratzen ebaluazio jarraitu baten bitartez finka daiteke.

## Kanpo estekak

* Datuak: Q1815842
* Multimedia: Academic achievement / Q1815842
# Errendimendu beherakorren lege

Ekonomian, errendimendu beherakorren legea ekoizpen-faktore batean izandako gehikuntzek, beste faktore guztiak konstante izanik, ekoizpen-mailan eragiten duten aldaketei buruzkoa da. Zehatzago, maila batetik aurrera, ekoizpen-faktore batean izandako gehikuntzek gero eta ekoizpen-gehikuntza, ekoizpen marjinal edo errendimendu txikiagoak ekarriko dituztela ezartzen du legeak. Hasiera batean, ordea, errendimendu marjinala, ekoizpen-faktore baten unitate gehigarri bakoitzak dakarren ekoizpena alegia, gero eta handiagoa izaten da.
Ekoizpen-faktore batek hasieran erakusten duen errendimendu marjinalen gehikuntza, beste ekoizpen-faktoreekiko konbinazio optimorako gerturatzearengatik izan daiteke: adibidez, baliteke makina batek bi pertsonekin ekoizpen handiagoa izatea bi makinak pertsona banarekin baino, makinak bi pertsona aritzea eskatu egiten baitu; kasu honetan, lan-indarraren errendimendu marjinala handiagoa da pertsona batetik bietara gehitzean pertsona bakar batekin lortzen dena baino. Hasierako errendimendu gorakorren arrazoi gisa, kontuan hartutako ekoizpen-faktorearen espezializazioa ere aipatzen da: bi langile espezializatu egin daitezke lan bat egiterakoan, produktibitatea handituz horrela.
Errendimendu marjinal handienetik aurrera gertatzen den errendimendu beherakorrak, berriz, ekoizpen-faktoreen arteko konbinazio optimotik urruntzea eta administrazio-kostuen gehikuntza direla eta izaten dira. Adibidez, bi langile eskatzen dituen makina batean sei langile jartzen badira, elkarri enbarazo besterik ez diote egingo, sei langile hauek koordinatu beharrak dakarren kostuaz gainera.
Errendimendu beherakorren legea aurkitu zuten lehenak eskola klasikoko ekonomialariak izan ziren, hala nola Johan Heinrich von Thünen, Thomas Malthus eta David Ricardo. Gerora, eskola neoklasikoko ekonomialariek errendimendu beherakorren legea oinarritzat hartu zuten euren eredu ekonomiko-matematikoak osatzeko.
Ez dira nahastu behar errendimendu beherakorren legea eta eskala ekonomia kontzeptuak. Errendimendu beherakorren legea ekoizpen-faktore bakar bati buruzkoa da, baina eskala-ekonomiak ekoizpen-faktore guztietan gertatzen den gehikuntza bati buruzkoa da.

## Adibidea

Adibidez, lursail batean langile kopurua gehituz, ekoizpena honako taula honetan erakusten den bezala gehitzen da.
Lursaila konstante mantentzen den faktorea izanik, gehitzen den faktorea lana da. Hasieran, hirugarren langilea sartu arte ekoizpen marjinalak edo errendimenduak gorakorrak dira. Laugarren langilearekin hasita, errendimenduak gero eta txikiagoak dira. Azkenean, zazpigarren langileak ez du ekoizpena gehitzen eta beraz, bere errendimendua 0 da. Batezbesteko ekoizpena (ekoizpen totala langile kopuruaz zatituz) ekoizpen marjinala baino aurrerago hasten da murrizten.

## Kanpo estekak

* Datuak: Q863946
* Multimedia: Diminishing returns / Q863946
# Exeter (New York)

Exeter Ameriketako Estatu Batuetako inkorporatutako herri bat da. Otsego konderrian kokatuta dago, New York estatuan. 845 biztanle ditu, 32,69 kilometro koadroko azaleran banatuta.

## Ikus, gainera

* Otsego konderrian

## Kanpo estekak

* Datuak: Q3708454
# Exeter (Pennsylvania)

Exeter Pennsylvaniako borough bat da. Luzerne konderrian kokatua dago. 2010ean 5.652 biztanle zituen, 12,10 kilometro koadrotan banatuta.

## Ikus, gainera

* Luzerne konderria

## Kanpo estekak

* Datuak: Q1135480
* Multimedia: Exeter, Pennsylvania / Q1135480
# Exhauzio-metodo

Exhauzio-metodoa prozedura geometriko-matematiko bat da kalkulatu nahi den zerbaiten emaitzara hurbiltzeko, horrela, kalkulua aurrera egin ahala, doitasuna handitzen doa.

## Historia

Antifonte sofistak (K. a. 430) ahalegindu zen zirkuluaren azalera kalkulatzea, ahalik eta triangelu gehien inskribatuz, gero eta txikiagoak, zirkulua bete arte.
Integralak determinatzeko balio duen lehenbiziko teknika sistematiko dokumentatua Eudoxoren exhauzio-metodoa da (K. a. 370 inguruan). Metodo horren helburua zen azalerak eta bolumenak kalkulatzea, azalera edo bolumena ezaguna duten formak kopuru infinitutan zatitzearen bidez. Metodo hori Arkimedesek garatu zuen geroago eta parabolen azalerak eta zirkuluaren azaleraren hurbilketa bat kalkulatzeko erabili zuen. Bere aldetik, Txinan, III. mendearen inguruan, Liu Huik antzeko metodoak garatu zituen zirkuluaren azalera kalkulatzeko. Geroago, Zu Chongzhik esferaren bolumena kalkulatzeko erabili zuen metodo hori.
Exhauzio-metodoaren adibiderik ezagunena Arkimedesek egindako zirkunferentzia baten luzeraren kalkuluarena da. Arkimedesek bi metodo erabili zituen, exhauzio-metodoa, poligono erregularrak inskribatuz unitate-erradioko zirkunferentzia batean, eta ulertze-metodoa, zirkunferentziari poligonoak zirkunskribatuz. Horrela, poligonoen aldeen kopurua handitzean, geometria figurak zirkunferentziaren itxurara hurbiltzeko joera izango dute. Hainbeste hurbildu zen Arkimedes zirkunferentziaren luzerara, π zenbakiaren balio oso zehatza lortu baitzuen.
Exhauzio-metodoa Arkimedesek Metodoa liburuan azaltzen du. Hori oinarrizkoa izan zen gero, XVII. mendean, Newtonek eta Leibnizek kalkulu diferentziala kalkulu integralarekin lotu ahal zezaten. lotura horrek funtzio baten limitearen geroagoko definizio zehatza ekarri zuen, Bolzanok, Cauchyk eta Weierstrassek egina. Exhauzio-metodoa Riemannen baturaren kontzeptuaren bide-aurrekoa izan zen eta gero kontzeptu horrek tarte batean funtzio baten integrala zehazki definitzeko bidea eman zuen.

## Kanpo estekak

* Angel Ruiz Zúñiga: Elementos de cálculo diferencial, El método de exhausción. Universidad de Costa Rica Argitaletxea, 1997. 21. or.
* Exhauzio-metodoa, Descartesen. (2009-03-02)
* Exhauzio-metodoa eta aplikazioak
* Datuak: Q865019
# Exhibition Road Courtyard

Exhibition Road Courtyard (Sackler Courtyard gisa ezaguna, 2017an inauguratu zenetik eta 2022 artean) Londresen dagoen plaza eta patio publikoa da, eta Londresko Victoria eta Albert Museorako sarrera gisa balio duena. Eraikin eta egitura hau 2017an osatu zen eta Amanda Levete arkitektoak sinatua, honen AL_A arkitektura-bulegoak diseinatu zuen.
Patioak kalera ematen du (Exhibition Road), arku multzo baten bidez. Zoruan eskuz egindako 11.000 teila daude,portzelana irristagaitzez eginak, apropos sortutako materiala, lehenago inon ez sortuak. Patioak kafetegi bat ere badauka.

## Izen eztabaidatua

Ireki zenean Sackler Courtyard deitu zioten patioari, Sackler familiarengatik, Purdue Pharma konpainiarekin lorutako familia: Estatu Batuetako opioideen krisia elikatu izana zuzenean enpresa horri eta hartan erabakiak hartu zituzten Sacklertarrei leporatu izan zaie. Theresa Sackler familiako ordekaria Victorua and Alberteko zuzendaritza batzarrean zegoen patioa ireki zenean.
2019an, Nan Goldin argazkilari eta ekintzaile estatubatuarra eta P.A.I.N. talde aktibistak protesta egin zuten Sacklertarreen aurka patio honetan bertan. Museoak “Sackler izena ezabatzeko” eskatu zuten; familiari lotutako errotulo eta azpi-erakindeen izendapena kentzeko, eta dohaintzei uko egiteko. Goldin eta 30 manifestarik pilula botilak eta billete gorriz zikinduak zabaldu zituzten patioan.
2022an, Museoak presioa horien aurrean atzera egin zuen, eta izena kendu zion patioari. Orduan ez zen beste izenik iragarri, baina museoko 2023 mapek Exhibition Road Courtyard izena dute bertan.

## Erreferentziak

* 1 2 «V&A Digital Map | Interactive Museum Floor Plan» www.vam.ac.uk (Noiz kontsultatua: 2023-03-22).
* ↑ WA Contents. (30 June 2017). AL_A Completes World’s First Porcelain Courtyard For V&A Museum. World Architecture.
* ↑ Dowdy, Clare. (18 May 2017). Death, determination and design: how Amanda Levete is transforming London's V&A. Wired.
* ↑ Harris, Gareth. (16 November 2019). Nan Goldin brings first PAIN protest to the UK, storming the Victoria and Albert Museum. The Art Newspaper.
* ↑ Thorpe, Vanessa; Walters, Joanna. (1 October 2022). V&A drops financial ties with Sackler family over links with opioids. The Guardian.

## Kanpo estekak

* Datuak: Q116981521
* Multimedia: Sackler Courtyard / Q116981521
# Exeter (Rhode Island)

Exeter Ameriketako Estatu Batuetako inkorporatutako herri bat da. Washington konderrian kokatuta dago, Rhode Island estatuan. 6.460 biztanle ditu, 58,4 kilometro koadroko azaleran banatuta.

## Ikus, gainera

* Washington konderrian

## Kanpo estekak

* Datuak: Q1026412
* Multimedia: Exeter, Rhode Island / Q1026412
# Exeter (Wisconsin)

Exeter Ameriketako Estatu Batuetako inkorporatutako herri bat da. Green konderrian kokatuta dago, Wisconsin estatuan. 2.156 biztanle ditu, 35,1 kilometro koadroko azaleran banatuta.

## Ikus, gainera

* Green konderrian

## Kanpo estekak

* Datuak: Q1659355
# Exeter Chiefs

Exeter Chiefs (izen ofiziala, Exeter Rugby Club) Ingalaterrako Exeter hiriko errugbi talde bat da. Ingalaterrako errugbi txapelketan jokatu ohi du.

## Historia

1871an sortu zen Exeter Rugby Club eta 1873an jokatu zuen lehen partida. 1890an Devongo Kopa eskuratu zuen. 1905ean bere zelaian jokatu zuen lehen aldiz Zeelanda Berriko errugbi selekzioak partida Iparraldeko hemisferioan. Devon Konderriko selekzioaren aurka jokatu zuen eta orduan jaso zuen "All Blacks" ezizena.
1996an Heineken Kopa abiatzearekin batera Europako taldeak profesionalizatu egin ziren, baina Exeter behe mailatan aritu zen. Hala ere hainbat aldiz jokatu zituen Kopako final laurdenak, 1993 eta 1995ean hain zuzne ere. Hirugarren mailan ari zen orduan. 2010an bigarren mailako txapelduna izan zen eta ordutik lehen mailan dabil. Anglo-Galestar Kopa bat jokatu du eta Europako bi txapelketetan ere aritu da, Heineken Kopan eta Challege Kopan.
2016an liga bikaina burutu eta finalista izan zen. 2017an lortu zuen Liga irabaztea. 2018 eta 2019an Ligako fase erregularra irabazi eta finala jokatu zuen, baina galtzaile atera zen. 2020an Europako Txapeldunen Kopa irabazi zuen, bai eta Ingalaterrako liga ere bigarren aliz.

## Lorpenak

* Europako Txapeldunen Kopa (Heineken Kopa)
** Txapelduna (1): 2020.
* European Challege Cup
** Final laurdenak 2011an.
* Ingalaterrako errugbi txapelketa:
** Txapelduna (2): 2017, 2020.
** Finalista (4): 2016, 2018, 2019, 2021.
* Anglo-Galestar Kopa:
** Txapelduna (1): 2014.
** Finalista (2): 2015, 2017.

## Kanpo estekak

* (Ingelesez) Exeter Chiefs taldearen webgunea
* Datuak: Q675305
* Multimedia: Exeter Chiefs / Q675305